钦定古今图书集成/明伦汇编/官常典/第196卷 > 崔元伯
## 钦定古今图书集成/明伦汇编/官常典/第196卷 > 崔元伯

按《魏书》本传，“元伯，清河东武城人也，名犯高祖庙讳，
魏司空林六世孙也。祖悦，仕石虎，官至司徒左长史、
关内侯。父潜，仕慕容𬀩，为黄门侍郎。并有才学之称。
元伯少有隽才，号曰冀州神童。苻融牧冀州，虚心礼
敬，拜阳平公侍郎，领冀州从事，管征东记室。出总庶
事，入为宾友，众务修理，处断无滞。苻坚闻而奇之，征”
为太子舍人，辞以母疾不就，左迁著作佐郎。苻丕牧
冀州，为征东功曹。太原郝轩，世名知人，称元伯有王
佐之才，近代所未有也。坚亡，避难于齐、鲁之间，为丁
零翟钊及司马昌明叛将张愿所留絷。郝轩叹曰：“斯
人而遇斯时，不因扶摇之势而与鷃雀飞沉，岂不惜
哉！”慕容垂以为吏部郎、尚书左丞、高阳内史。所历著
称。立身雅正，与世不群。虽在兵乱，犹励志笃学，不以
资产为意，妻子不免饥寒。太祖征慕容宝，次于常山，
元伯弃郡东走海滨。太祖素闻其名，遣骑追求，执送
于军门。引见，与语悦之，以为黄门侍郎，与张衮对总
机要，草创制度。时司马德宗遣使来朝，太祖将报之，
诏有司博议国号，元伯议曰：“三皇、五帝之立号也，或
因所生之土，或即封国之名。故虞、夏、商、周，始皆诸侯。
及圣德既隆，万国宗戴，称号随本，不复更立。唯商人
屡徙，改号曰殷，然犹兼行，不废始基之称。故《诗》云：‘殷
商之旅’。又云：‘天命元鸟，降而生商，宅殷土茫茫’。此其
义也。昔汉高祖以汉王定三秦，灭彊、楚，故遂以汉为
号。国家虽统北方广漠之土，逮于陛下，应运龙飞，虽
曰旧邦，受命维新。是以登极之初，改代曰魏，又慕容
水亦奉进魏土。夫魏者大名，神州之上国。斯乃革命
之征验，利见之元符也。臣愚以为宜号为魏。”太祖从
之。于是四方宾王之贡，咸称大魏矣。太祖幸邺，历问
故事于元伯，应对若流，太祖善之。及车驾还京师，次
于恒岭。太祖亲登山顶，抚慰新民，适遇元伯扶老母
登岭，太祖嘉之，赐以牛米。因诏“诸徙人不能自进者，
给以车牛。”迁吏部尚书。命有司制官爵，撰朝仪，协音
乐，定律令，申科禁，元伯总而裁之，以为永式。及置八
部大夫，以拟八坐，元伯通署三十六曹，如令仆统事，
深为太祖所任，势倾朝廷。而俭约自居，不营产业，家
徒四壁，出无车乘，朝晡步上。母年七十，供养无重膳。
太祖常使人密察闻而益重之，厚加馈赐，时人亦或
讥其过约，而元伯为之逾甚。太祖常引问古今旧事，
王者制度治世之则，元伯陈古人制作之体，及明君
贤臣往代兴废之由，甚合上意，未尝謇谔忤旨，亦不
謟谀苟容。及太祖季年，大臣多犯威怒，元伯独无谴
者，由于此也。太祖曾引元伯讲《汉书》，至娄敬说汉祖
欲以鲁元公主妻匈奴，善之，嗟叹者良久。是以诸公
主皆釐降于宾附之国，朝臣子弟，虽名族美彦，不得
尚焉。尚书职罢，赐元伯爵白马侯，加周兵将军，与旧
功臣庾岳、奚斤等同班，而信宠过之。太祖崩，太宗未
即位，清河王绍闻人心不安，大出财帛班赐朝士，元
伯独不受。太宗即位，命元伯居门下，虚已访问，以不
受绍财帛，特赐帛二百匹，长孙嵩已下咸愧焉。诏遣
使者巡行郡国，纠察守宰不如法者，令元伯与宜都
公穆观等按之，太祖称其平当。又诏元伯与长孙嵩
等坐朝堂决刑狱。太宗以郡国豪右，大为民蠹，乃优
诏征之。民多恋本，而长吏逼遣，于是轻薄少年因相
扇动，所在聚结。西河、建兴盗贼并起，守宰讨之不能
禁。太宗乃引元伯及北新侯安同、寿光侯叔孙建、元
城侯元屈等问曰：“前以凶侠乱民，故征之京师，而守
宰失于绥抚，令有逃窜。今犯者已多，不可悉诛，朕欲
大赦以纾之，卿等以为何如？”屈对曰：“民逃不罪而反
赦之，似若有求于下，不如先诛首恶，赦其党类。”元伯
曰：“王者治天下，以安民为本，何能顾小曲直也？譬琴
瑟不调，必改而更张；法度不平，亦须荡而更制。夫赦
虽非正道，而可以权行，自秦汉已来，莫不相踵。屈言
先诛后赦，会于不能两去，孰与一行便定？若其赦而
不改者，诛之不晚。”太宗从之。神瑞初，诏元伯与南平
公嵩等坐止车门右，听理万机事。并州胡数万家南
掠河内，遣将军公孙表等率师讨之，败绩。太宗问群
臣曰：“胡寇纵暴，人众不少，表等已不能制。若不早诛，
则良民大受其祸。今既盛秋，不可为此小盗，而复兴众以废民业，将若之何？”元伯对曰：“表等诸军，不为不
足，但失于处分，故使小盗假息耳。胡众虽盛，而无猛
健主将，所谓千奴共一胆也。宜得大将军为胡所服
信者，将数百骑，就摄表军以讨之。贼闻之，必望风震
怖。寿光侯建，前在并州，号为威猛，胡丑畏服，诸将莫
及。”太宗从之，遂平胡寇。寻拜天部大人，进爵为公。太
常三年夏，元伯病笃，太宗遣侍中、宜都公穆观就受
遗言，更遣侍臣问疾，一夜数返。及卒，下诏痛惜，赠司
空，谥文贞公。丧礼一依安城王叔孙俊故事，诏群臣
及附国渠帅皆会葬，自亲王以外，尽令拜送。太和中，
高祖追录先朝功臣，以元伯配飨庙庭。元伯自非朝
廷文诰，四方书檄，初不染翰，故世无遗文。尤善草隶
行押之书，为世摹楷。元伯祖悦，与范阳卢谌，并以博
艺著名。谌法锺繇，悦法卫瓘，而俱习索靖之草，皆尽
其妙。谌传子偃，偃传子邈，悦传子潜，潜传元伯。世不
替业，故魏初重崔、卢之书。又元伯之行、押，特尽精巧，
而不见遗迹。子浩，袭爵，别有传。